Алгарытмы

«Алгарытмы» () — беларускі музычны ансамбль, адзін з першых рок-гуртоў краіны. У 1968 годзе на Першым фестывалі біт-ансамбляў «Алгарытмы» былі афіцыйна прызнаныя найлепшым біт-ансамблем Мінска, а гітарыст Яўген Канавалаў адпаведна найлепшым сола-гітарыстам.
Гісторыя
Створаны студэнтамі МРТІ ў канцы 1960-х гадоў. Атрымалі вядомасць у Мінску праз рэгулярныя танцы ў актавай залі Мінскага радыётэхнічнага інстытута. Узімку 1967 года «Алгарытмы» выправіліся ў першыя гастролі ў Сібір. Арганізатарам паездкі стаў камсамольскі актывіст Яўген Будзінас, які сабраў агітбрыгаду з 13 чалавек, у якую акрамя ўдзельнікаў самога ансамбля трапілі прадстаўнікі розных навучальных устаноў: акцёры, танцоры, сольныя выканаўцы. У гастрольным графіку значыліся шматлікія пункты ад Цюмені да Лабытнангі з 3—4 канцэртамі на дзень. 1 лютага 1967 года газета «Цюменскі камсамолец» піша на першай паласе: «Зводная канцэртная брыгада беларускіх ВНУ прыбыла ў наш нафтавы край, да будаўнікоў Усесаюзнай ударнай. Першыя тры канцэрты — у заводзкіх клубах Цюмені. Наступныя дзесяць дзён — самалёты, адкінутае неба над бязмоўнай тайгой…». Пра гастролі мінскіх музыкаў па Сібіры таксама напісала газета «Праўда».

Перамога на Першым фестывалі біт-ансамбляў дала магчымасць «Алгарытмам» прабіцца ў прафесійную студыю. Гукасесія адбылася ў 1969 годзе на базе Беларускага радыё, былі запісаны тры аўтарскія песні: «Облака», «Земля», «Если б я был ветром». У 1968 годзе пасля перамогі на фестывалі біт-ансамбляў «Алгарытмы» выправіліся ў грузінскі курортны горад Бакурыяні. Там музыкам ансамбля Яўгену Канавалаву, вакалістцы Ларысе Лаўрышковай, Вячаславу Ксяндзову і Пятру Вярлыге прапанавалі працу ў міжнародным моладзевым лагеры «Сонечная даліна», выступалі без ганарараў — за харчаванне і экскурсійную абслугу. Арганіст «Алгарытмаў» Вячаслаў Ксяндзоў паехаў у Мінск здаваць іспыты і там нечакана для калектыву здзейсніў самагубства на глебе непадзеленага кахання — скочыў з высоткі, што стаіць за будынкам Белдзяржфілярмоніі.

Сапраўдны фурор «Альгарытмы» выклікалі ў 1969 годзе ў Іванаве, паездку ў які арганізавалі па камсамольскай лініі. Перад асноўным выступам музыкаў павезлі на экскурсію ў Суздаль. У склад калектыва на той час уваходзілі басіст Яўген Адстаўноў, ударнік Ігар Крупенія, сола-гітарыст Генадзь Старыкаў, рытм-гітарыст Уладзімір Бяляеў і гітарыст Яўген Канавалаў, які іграў у стане моцнага алкагольнага атручвання.

У 1969—1971 гадах музыкі самастойна зафіксавалі на стужку яшчэ шэраг песень, інструментальных кампазіцый і імправізацый. У 1971 годзе адбыўся Другі фестываль біт-ансамбляў, які асабіста спыніў прадстаўнік ЦК КПСС. Пасля гэтага кіраўніцтва МРТІ выгнала «Алгарытмаў» з рэпетыцыйнага пункта і канфіскавала зробленую студэнтамі апаратуру. Музыкі разышліся па іншых ансамблях, што гралі ў клубах цагельняў на ўскраінах Мінску.
Склад
 Яўген Канавалаў — лідар-гітара, вакал
 Генадзь Старыкаў — другая сола-гітара, вакал
 Уладзімір Бяляеў — рытм-гітара, вакал
 Яўген Адстаўноў — бас-гітара, вакал
 Ігар Крупенія, Аляксандр Кукоўскі — бубны

 Літаратура 


Спасылкі

Катэгорыя:Музычныя калектывы Беларусі